28/03/2018 | Administración LocalMunicipal
Santiago de Compostela
Área de Servizos Sociais
Aprobación definitiva e publicación do Regulamento do Consello Municipal de Saúde do Concello de Santiago de Compostela

APROBACIÓN DEFINITIVA E PUBLICACIÓN DO REGULAMENTO DO CONSELLO MUNICIPAL DE SAÚDE DO CONCELLO DE SANTIAGO DE COMPOSTELA O Pleno da corporación do Concello de Santiago de Compostela na sesión ordinaria que tivo lugar o día 15 de xuño de 2017, aprobou inicialmente a modificación do Regulamento do Consello Municipal de Saúde do Concello de Santiago de Compostela Publicado o trámite de información pública e audiencia aos interesados o 27/06/2017 no Boletín Oficial da Provincia e transcorrido o prazo sen que se teñan presentado reclamacións ou suxestións, enténdese definitivamente adoptado o acordo ata entón provisional, segundo o disposto no artigo 49 da Lei 7/1985, do 2 de abril, reguladora das Bases de Réxime Local. En cumprimento do previsto no artigo 70.2 da devandita Lei, procedese a publicación íntegra do texto. Regulamento do Consello Municipal de Saúde de Santiago de Compostela ÍNDICE Artigo 1. Natureza Artigo 2. Ámbito de actuación Artigo 3. Funcións do Consello Municipal de Saúde Artigo 4. Composición  Presidente/a  Vicepresidente/a  Vocais  Secretaría Artigo 5. Organizacións e funcións  Dos/as membros  Da Presidencia  Da Vicepresidencia  Da Secretaría Artigo 6. Comisións de traballo Artigo 7. Xuntanzas e acordos Artigo 8. Convocatoria das xuntanzas Artigo 9. Duración do mandato Artigo 10. Sede Disposición derrogatoria Disposición final única. Entrada en vigor REGULAMENTO DO CONSELLO MUNICIPAL DE SAÚDE DA CIDADE DE SANTIAGO DE COMPOSTELA Artigo 1.–Natureza. O Consello Municipal de Saúde é un órgano colexiado de participación comunitaria para a consulta, asesoramento e seguimento dás accións en materia de protección e promoción da saúde, así como dá actividade sanitaria no ámbito municipal. O Consello Municipal de Saúde establécese en base ás previsións que sobre a participación cidadá nos asuntos municipais, dispón o artigo 71 da Lei de 5/97 do 22 de xullo da administración local de Galicia, os artigos 1 e 69 da LRBRL e na restante normativa de ámbito estatal e local, nomeada no Regulamento de Participación Cidadá do Concello de Santiago de Compostela; sen prexuízo do exercicio das facultades de decisión dos órganos representativos regulados por lei. Os estudos, propostas e informes emitidos polo Consello son de carácter informativo e con fins consultivas, non vinculantes. En consecuencia, configúrase como un órgano permanente de participación, asesoramento, consulta, proposta, información, comunicación e debate. Artigo 2.–Ámbito de actuación. O ámbito de actuación do Consello Municipal de Saúde é coincidente cos límites e competencias municipais e sempre referido á temas de saúde pública. Non obstante, este Consello procurará a coordinación e colaboración con outros Concellos e outras entidades, públicas e privadas, que transcendan o ámbito municipal aos efectos de procurar información, realizar propostas ou trasladar solicitudes, naqueles casos que poidan incidir nas actuacións deste Consello. Artigo 3.–Funcións do Consello Municipal de Saúde. Son funcións deste Consello, a representación e canalización da participación comunitaria en temas de saúde ou asesoramento e a elaboración de propostas de actuación en materia de saúde, así como o seguimento das mesmas. Corresponde ao Consello de Saúde: 1. Coñecer e participar no diagnóstico de saúde que realice o Concello.2. Coñecer e participar na elaboración do Plan de Saúde Municipal.3. Promover a realización de informes de impacto en saúde das iniciativas municipais, especialmente aquelas relacionadas con desenvolvemento urbano.4. Participar no desenvolvemento, seguimento e avaliación dos programas municipais de saúde.5. Canalizar e promover a participación da comunidade nas actividades de promoción e protección da saúde e en especial, de educación para a saúde e envellecemento activo.6. Canalizar e valorar cantas iniciativas e suxestións permitan mellorar a atención sanitaria na área de saúde.7. Promover e propor solucións corresponsables e coordinadas aos problemas de saúde que afectan ao ámbito municipal.8. Avaliar, no ámbito das súas competencias, a adecuación dos recursos materiais e humanos existentes no Concello de Santiago en materia sanitaria.9. Propoñer e informar ás Administracións con responsabilidade sanitaria na zona sobre calquera asunto que afecte á promoción, protección e asistencia sanitaria, no termo municipal.10. Recompilar canta información sexa necesaria para o cumprimento das anteditas funcións.11. Elaborar o regulamento de funcionamento interno, para a súa aprobación por parte do Pleno Municipal. Artigo 4.–Composición. O Consello Municipal de Saúde estará formado polos seguintes órganos: Presidente/a, Vicepresidente/a, vocais e Secretaría. Presidente/a:  Alcalde/sa ou membro dá corporación no que delegue. Vicepresidente/a:  Concelleiro/a delegado de Saúde. Vocais:  Un representante de cada un dos grupos municipais integrantes da Corporación.  Dous representantes da administración sanitaria.  Dous representantes designados pola Xunta de Persoal dá Área Sanitaria.  Dous representantes dos colexios profesionais do ámbito das Ciencias da Saúde con sede en Santiago de Compostela.  Dous representantes das asociacións de usuarios/as e pacientes.  Dous representantes veciñais designados polos representantes que o movemento veciñal ten no Consello de Relacións Veciñais.  Dous representantes da Universidade de Santiago de Compostela.  Un/ha representante do Movemento Galego Pola Saúde Mental.  Un/ha representantes da Asociación Galega de Saúde Mental.  Un/ha representante das Asociacións Galegas de Médicos Especialistas de Atención Primaria de ámbito Galego.  Un/ha representante da Asociación Galega de Enfermería Familiar e Comunitaria.  Un/ha representante da Área de Medioambiente do Concello de Santiago de Compostela.  Un/ha representante da asociación Foro Galego da Inmigración.  Un/ha experto do ámbito da promoción para saúde e o envellecemento activo. Secretaría Actuará como titular da Secretaria, un traballador/a do Concello, adscrito á Área de Políticas Sociais, Diversidade e Saúde ou calquera outra Concellería que asuma estas funcións, con voz e sen voto, designado por Alcaldía, a proposta do Secretario/a Xeral. Artigo 5.–Organización e funcións. Son funcións dos/as membros: 1. Propoñer asuntos a incluír na orde do día das sesións.2. Participar nos debates das sesións.3. Formular propostas en relación cos asuntos fixados na orde do día.4. Exercer o seu dereito ao voto e formular o seu voto particular, así como expresar o sentido do seu voto e os motivos que o xustifican.5. Formular iniciativas, preguntas e suxestións.6. Obter a información precisa para cumprir as funcións asignadas.7. Respectar a confidencialidade da información que adquira pola súa condición de membro do Consello, aínda con posterioridade ao seu cesamento.8. Cantas outras funcións sexan inherentes á súa condición.  Os/as membros do Consello non poderán atribuírse as funcións de representación asignadas a este, salvo que expresamente se lles outorgase por acordo validamente adoptado, para cada caso concreto, polo propio órgano.  En casos de ausencia ou de enfermidade, e en xeral cando concorra unha causa xustificada, os/as membros do Consello serán substituídos polos/as seus/súas suplentes, se os houbese. As organizacións sindicais e asociacións cidadás poderán substituír aos seus representantes titulares por outros/as, acreditándoo ante o Secretario/a do Consello, que dará traslado ao Pleno do Consello.  No nomeamento dos/as membros terase en conta o establecido o artigo 16 da Lei orgánica 3/2007, de 22 de marzo, para a igualdade efectiva de mulleres e homes, procurando atender ao principio de presenza equilibrada entre ambos sexos na súa composición. Así como o previsto no Decreto Lexislativo 2/2015, de 2 de febreiro, de Igualdade. Neste senso, á hora de propor dous representantes, sempre serán unha muller e un home, ou viceversa. E igualmente, para o caso das propostas dos/as suplentes.  No caso de que un membro do Consello Municipal de Saúde falte a tres sesións ordinarias, sen xustificación, propoñerase a substitución do mesmo do propio Consello. Da Presidencia A persoa que ostente a Alcaldía do Concello de Santiago de Compostela presidirá o Consello Municipal de Saúde, podendo delegar dita presidencia na persoa titular da Área de Goberno Municipal competente en materia de saúde. Son funcións da Presidencia: 1. Ostentar a representación do Consello.2. Acordar a convocatoria, fixar a orde do día, presidir e moderar as sesións ordinarias e extraordinarias do Consello Municipal de Saúde e das comisións permanentes, se houbera.3. Velar polo cumprimento dos acordos do Consello e as súas normas de funcionamento.4. Someter iniciativas e propostas á consideración do Consello.5. Visar as actas e as certificacións dos acordos do Pleno e da Comisión Permanente.6. Dirimir co seu voto os empates a efectos de adoptar acordos. Da Vicepresidencia A Vicepresidencia corresponderá á persoa titular da Área de Goberno que sexa competente en materia de saúde. A persoa que ostente á Vicepresidencia, substituirá ao Presidente/a en caso de vacante, ausencia ou enfermidade. Da Secretaría Actuará como titular da Secretaria, un traballador/a do Concello, adscrito á Área de Políticas Sociais, Diversidade e Saúde ou calquera outra Concellería que asuma estas funcións, con voz e sen voto, designado por Alcaldía, a proposta do Secretario/a Xeral. Son funcións da Secretaría: 1. Realizar as tarefas administrativas do Consello.2. Preparar a documentación necesaria das sesións e cursar a proposta de orde do día das mesmas.3. Asistir ás sesións, con voz pero sen voto, recollendo acta das mesmas, autorizalas coa súa sinatura e o visto e prace da Presidencia, e dar o curso correspondente aos acordos que se adopten.4. Expedir, co visto e prace da Presidencia, certificacións sobre actos e acordos do Consello.5. Levar de forma actualizada o rexistro de membros e representantes dos distintos órganos, así como altas e baixas.6. As demais que lle sexan encomendadas pola Presidencia do Consello. No caso de ausencia, vacante ou enfermidade do/a titular da Secretaría do Consello Municipal de Saúde será substituído/a no exercicio das súas funcións por quen veña designado/a como suplente. Artigo 6.–Comisións de Traballo.1. As Comisións de Traballo son grupos cuxa finalidade é elaborar informes e propostas así como desenvolver, baixo a supervisión do Consello, os proxectos ou programas que o Consello lles encomende nas materias propias da súa competencia.2. O Consello poderá crear, con carácter temporal ou permanente, as Comisións de Traballo que considere oportunas. O acordo de creación determinará o seu cometido e organización interna.3. Estarán integradas por, polo menos, dous membros do Consello, podendo formar parte das mesmas outras persoas designadas por estes. Un dos integrantes da Comisión, que á súa vez sexa membro do Consello, actuará como coordinador/a da mesma e como interlocutor/a co Consello.4. No suposto de que teñan carácter permanente, no acordo de creación, poderán fixarse os prazos nos que se procederá á renovación periódica dos seus membros. Artigo 7.–Xuntanzas e acordos.1. As reunións do Consello poderán ser ordinarias e extraordinarias.2. O Consello reunirase en xuntanzas cada catro meses de forma ordinaria e as extraordinarias que considere un cuarto dos/as membros do Consello Municipal de Saúde así como cando o estime oportuno a súa Presidenta.3. O Consello poderá reunirse con carácter extraordinario á iniciativa do/a Presidente/a ou cando así o solicite a cuarta parte dos seus membros mediante un escrito no que se especifiquen os asuntos que xustifiquen a convocatoria. Neste último suposto, a sesión deberá celebrarse no prazo máximo de 15 días desde a presentación da solicitude de convocatoria.4. O Consello poderá acordar a invitación ás súas sesións, con voz pero sen voto, a asociacións, organismos ou expertos/as relacionados con algún asunto dos incluídos na orde do día.5. Os acordos do Consello Municipal de Saúde serán adoptados por maioría simple.6. Para a válida constitución do Pleno do consello a efectos de celebración de sesións requirirase, en primeira convocatoria, a presenza de, polo menos, a metade dos membros, titulares ou suplentes, mais o Presidente e o Secretario ou quenes os substitúan legalmente. En segunda convocatoria será suficiente a asistencia dun terzo dos membros, titulares ou suplentes, mais o Presidente e o Secretario ou quenes os substitúan legalmente. Para a segunda convocatoria bastará un transcurso de media hora desde a primeira convocatoria. Artigo 8.–Convocatoria das reunións.1. A convocatoria das sesións deberá comunicarse a cada un dos membros do Consello, debendo ser recibida cunha antelación mínima de 7 días no caso de sesións ordinarias e de 2 días no caso de sesións extraordinarias. A información sobre os temas que figuren na orde do día estará á disposición dos membros en igual prazo. Os/as membros do Consello Municipal de Saúde, poderán engadir o que consideren á orden do día das xuntanzas do CMS, ata 3 días despois de recibir a proposta da Presidenta do orden do día.2. A comunicación das convocatorias corresponde ao Secretario/a e conterá a orde do día das reunións. Artigo 9.–Duración do mandato.1. Os/as representantes dos grupos municipais integrantes da Corporación ostentarán a súa condición mentres perdure o mandato da Corporación Local na que se produza o seu nomeamento, sen prexuízo de que se poida postular o seu cesamento en calquera momento e o nomeamento dun substituto/a para o tempo que reste de mandato.2. As/os restantes vocais ostentarán tal condición durante un período de catro anos, sen prexuízo da súa posible continuidade e de que polas organizacións correspondentes, se poida propor o seu cesamento en calquera momento e o nomeamento dun substituto/a para o tempo que reste de mandato. Artigo 10.–Sede. A sede é o lugar de reunión do Consello Municipal de Saúde será a Unidade Municipal de Atención a Drogodependentes (UMAD) rúa Manuel María n.º 8, ou o lugar que en cada caso designe o/a presidente/a na convocatoria. Disposición derrogatoria Coa entrada en vigor do presente regulamento, quedará derrogado o vixente Regulamento do Consello Municipal de Saúde, aprobado por acordo do Pleno da Corporación o 28 de setembro de 2000. Disposición final única. Entrada en vigor O presente regulamento non entrará en vigor ata que se publique integramente o seu texto no Boletín Oficial da Provincia e transcorran quince días desde dita publicación. Santiago de Compostela, 23 de marzo de 2018. O alcalde P. D. A Concelleira-delegada da Area de Políticas Sociais, Diversidades, Saúde e Centros Cívicos (DEC de 23 e 28 de xuño de 2017. BOP n.º 128, do 07/07/2017) Concepción Fernández Fernández